ઓસ્કરે જ્યારે ‘ડેફ’ના નામ હેઠળ ‘રેકોર્ડ’નું કામકાજ પોતાના હાથમાં લીધું, ત્યારે તેમાં પિસ્તાળીસ કામદારો દ્વારા ઠીક-ઠીક ઉત્પાદન થતું હતું. નવા વર્ષની શરૂઆતમાં આર્મિનો પહેલો કોન્ટ્રાક્ટ તેને મળ્યો, તેમાં કોઈ નવાઈની વાત ન હતી. જનરલ શિન્ડલરના યુદ્ધ-સરંજામ વિભાગમાં કામ કરતા, હથિયારો માટેના મુખ્ય બોર્ડના સભ્ય એવા જર્મન ઇજનેરો સાથે તેણે સારા એવા સંબંધો કેળવી લીધા હતા. બધાને એ પોતાની પાર્ટીઓમાં બોલાવતો અને ક્રેકોવિઆ હોટેલમાં ડિનર પર લઈ જતો હતો. મોંઘી હોટેલોમાં સુંદર કપડા પહેરીને આ મહેમાનો ભોજન લેતી વેળાએ ઓસ્કરની સાથે ફોટા પડાવવા કેમેરા સામે જોઈને હળવું સ્મિત આપતા, અને ઓસ્કર પોતાના આ મહેમાનોને પેટ ભરીને જમાડવા તથા શરાબ પીવડાવવાની સગવડ કરી આપતો! એમાંના કેટલાક મહેમાનો, ઓસ્કરની દરખાસ્તો પર યોગ્ય સીક્કા મારી આપતા હતા, તો કોઈ માત્ર મૈત્રીદાવે જનરલ શિન્ડલર પર મહત્વના ભલામણપત્રો લખી આપતા હતા; અને મનોમન એવું માનતા, કે ઓસ્કર પાસે આ પ્લાન્ટ હોવાથી જર્મનોની જરૂરિયાત મુજબ એ ઉત્પાદન કરી આપશે! તો અન્ય કેટલાકને, કોગ્નેક અને કાલિન, ઝવેરાત અને ફરનિચર અને મોંઘીદાટ ખાવાની ચીજો જેવી ભેટ આપવામાં આવતી. આ ઉપરાંત, એક એવી વાત પણ ફરતી થઈ હતી, કે જનરલ શિન્ડલર ઓસ્કરને ઓળખતા હતા, અને પોતાના નામેરી એવા આ એનેમલ-વાસણોના ઉત્પાદક ઉપર તેમના ચાર હાથ હતા! હથિયારો બનાવવાના નફાકારક કોન્ટ્રાક્ટના સહારે મળેલા વિશેષાધિકારોને કારણે ઓસ્કરને હવે તો પોતાના પ્લાન્ટનો વધુ વિકાસ કરવાની પણ છૂટ મળી ગઈ હતી. જગ્યા તો તેની પાસે પહેલેથી હતી જ! ડેફની પરસાળ અને ઓફિસોની આગળ બે વિશાળ ઔદ્યોગિક શેડ હતા. પરસાળમાં થઈને અંદર પ્રવેશ કરીએ એટલે ડાબી બાજુએ એક નાનકડી જગ્યામાં હાલનું ઉત્પાદન થતું હતું. બાકીનું મકાન સાવ ખાલી જ હતું. થોડી સ્થાનિક મશીનરી ખરીદવાની સાથોસાથ ઓસ્કર કેટલાંક મશીનો પોતાના વતનમાંથી લઈ આવ્યો હતો! લશ્કરની જરૂરિયાત સિવાય માથે ઝળુંબી રહેલી કાળાબજારની માંગણીને પણ એણે પૂરી કરવાની હતી! એ જાણી ગયો હતો, કે ધનાઢ્ય બની શકવાની તક આવી પહોંચી હતી!